ΑΠΟΦΑΣΕΙΣ
Αριθμ. 16738
Έγκριση του Κανονισμού Διδακτορικών Σπουδών του Τμήματος Γεωπονίας της Σχολής Γεωπο-
νίας του Πανεπιστημίου Ιωαννίνων
Η ΣΥΓΚΛΗΤΟΣ
ΤΟΥ ΠΑΝΕΠΙΣΤΗΜΙΟΥ ΙΩΑΝΝΙΝΩΝ
(Συνεδρίαση 1063/17-4-2019, Θέμα 10ο)
Έχοντας υπόψη:
1. Το π.δ. 746/1970 «Περί Ιδρύσεως Πανεπιστημίου
εν Ιωαννίνοις».
2. Το π.δ. 105/5-6-2013 «Μετονομασία Τμήματος και ίδρυση-συγκρότηση, κατάργηση και ανασυγκρότηση Σχολών
στο Πανεπιστήμιο Ιωαννίνων» (ΦΕΚ 137/5-6-2013/τ.Α΄).
3. Τις διατάξεις του ν. 4559/2018 «Πανεπιστήμιο Ιωαννίνων, Ιόνιο Πανεπιστήμιο και άλλες διατάξεις», (ΦΕΚ
142/3-8-2018).
1. Τις διατάξεις των παρ. 1, 2 και 3 του άρθρου 27 του
ν. 4452/2017 (ΦΕΚ 17/15-2-2017/τ.Α΄).
2. Τις διατάξεις του άρθρου 45 του ν. 4485/2017 «Οργάνωση και Λειτουργία της ανώτατης εκπαίδευσης,
ρυθμίσεις για την έρευνα και άλλες διατάξεις» (ΦΕΚ 114/
4-8-2017/τ.Α΄).
3. Την αριθμ. 163204/Ζ1/29-9-2017 Εγκύκλιο του
Υπουργείου Παιδείας, Έρευνας και Θρησκευμάτων.
4. Την παρ. 3ε, του άρθρου 9, του ν. 3685/2008 «θεσμικό
πλαίσιο για τις μεταπτυχιακές σπουδές» (ΦΕΚ 148/τ.Α΄/
16-7-2008).
5. Τις διατάξεις του ν. 4009/2011 «Δομή, λειτουργία,
διασφάλιση ποιότητας των σπουδών και διεθνοποίηση
των ανωτάτων εκπαιδευτικών ιδρυμάτων», (ΦΕΚ 195/
τ.Α΄/6-9-2011), όπως τροποποιήθηκαν και ισχύουν.
6. Τις διατάξεις του ν. 4386/2016 «Ρυθμίσεις για την
έρευνα και άλλες διατάξεις» (ΦΕΚ 83/τ.Α΄/11-5-2016),
όπως τροποποιήθηκαν και ισχύουν.
7. Το έγγραφο αριθμ. πρωτ. Πρυτανείας 16738/
3-4-2019 του Τμήματος Γεωπονίας της Σχολής Γεωπονίας
του Πανεπιστημίου Ιωαννίνων.
8. Την απόφαση της Προσωρινής Συνέλευσης της Σχολής Γεωπονίας, που ως μονοτμηματική Σχολή ασκεί και
τις αρμοδιότητες της Συνέλευσης του Τμήματος Γεωπονίας (συν. αριθμ.7/27-3-2019).
9. Την απόφαση της Συγκλήτου του Πανεπιστημίου
Ιωαννίνων (συν. αριθμ. 1063/17-04-2019).
10. Το γεγονός ότι με την παρούσα απόφαση δεν προκαλείται δαπάνη σε βάρος του κρατικού προϋπολογι-
σμού, ομόφωνα αποφασίζει:
Την έγκριση του Κανονισμού Διδακτορικών Σπουδών
του Τμήματος Γεωπονίας της Σχολής Γεωπονίας του Πανεπιστημίου Ιωαννίνων, ως εξής:
Κανονισμός Προγράμματος Διδακτορικών Σπουδών
(ΠΔΣ) του Τμήματος Γεωπονίας της Σχολής Γεωπονίας
του Πανεπιστημίου Ιωαννίνων
Άρθρο 1
Γενικές Διατάξεις
Το Τμήμα Γεωπονίας του Πανεπιστημίου Ιωαννίνων
ιδρύθηκε με το ν. 4559/2018 (ΦΕΚ 142/τ.Α΄/3-8-2018).
Στο Τμήμα λειτουργεί από το ακαδημαϊκό έτος 20192020 πρόγραμμα Διδακτορικών Σπουδών (Π.Δ.Σ.) σύμ-
φωνα με τον παρόντα κανονισμό και τις διατάξεις του
ν. 4485/2017 (ΦΕΚ 114/τ.Α').
Στον παρόντα κανονισμό αποτυπώνονται η δομή, οι
κανόνες λειτουργίας του Προγράμματος Διδακτορικών
Σπουδών (Π.Δ.Σ.) του Τμήματος και οι προϋποθέσεις
εισαγωγής σε αυτό. Επιπλέον, καθορίζονται οι διαδικασίες εκπόνησης Διδακτορικής Διατριβής και απόκτησης
Διδακτορικού Διπλώματος (Δ.Δ.).
Άρθρο 2
Όργανα του Π.Δ.Σ.
Τα όργανα του Π.Δ.Σ είναι:
i. Η Σύγκλητος του Πανεπιστημίου Ιωαννίνων. Η Σύγκλητος είναι αρμόδια για θέματα όπως:
α) Εγκρίνει τον Κανονισμό Διδακτορικών Σπουδών
κάθε Τμήματος (άρθρο 13, παρ. ιε του ν. 4485/2017).
β) Αποφασίζει ύστερα από απόφαση της Γ.Σ. του οικείου Τμήματος, την οργάνωση προγραμμάτων τρίτου
κύκλου Σπουδών σε συνεργασία με άλλα Α.Ε.Ι. και ερευνητικά κέντρα του άρθρου 13Α του ν. 4310/2014 (Α΄ 258)
καθώς και με αναγνωρισμένα ως ομοταγή Ιδρύματα και
Ερευνητικά κέντρα της αλλοδαπής, σύμφωνα με όσα
ορίζονται στο άρθρο 43 του ν. 4485/2017.
γ) Ασκεί κάθε άλλη αρμοδιότητα που προβλέπεται από
τις διατάξεις του ν. 4485/2017.
ii. Η Συνέλευση του Τμήματος (Σ.Τ.), η σύνθεση της
οποίας ορίζεται στο ν. 4485/2017 (άρθρο 21, παραγρ. 1).
ΕΦΗΜΕΡΙ∆Α
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ∆ΗΜΟΚΡΑΤΙΑΣ
E
16 Μαΐου 2019
ΤΕΥΧΟΣ  ΔΕΥΤΕΡΟ
Αρ. Φύλλου 1722
VARVARA ZACHARAKI
EEST
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1722/16.05.2019
iii. Η Επιτροπή Διδακτορικών Σπουδών (Ε.Δ.Σ.), η οποία
ορίζεται από τη Συνέλευση του Τμήματος ύστερα από
εισήγηση του Προέδρου του Τμήματος. Η Ε.Δ.Σ. απαρτίζεται από πέντε (5) μέλη Δ.Ε.Π. του Τμήματος με πενταετή
θητεία. Αρμοδιότητές της είναι η παρακολούθηση, ο συντονισμός του Προγράμματος Διδακτορικών Σπουδών,
η προετοιμασία προκήρυξης υποβολής αιτήσεων, η διαχείριση και ενημέρωση των ατομικών φακέλων των υπο-
ψηφίων διδακτόρων καθώς και η οργάνωση της ετήσιας
παρουσίασης της προόδου των υποψηφίων διδακτόρων.
iv. Πρόεδρος της επιτροπής Ε.Δ.Σ. Η Συνέλευση του
Τμήματος ορίζει ως Πρόεδρο της Ε.Δ.Σ. ένα από τα πέντε
μέλη Δ.Ε.Π. που την απαρτίζουν κατά προτίμηση από τη
βαθμίδα του καθηγητή ή αναπληρωτή καθηγητή.
v. Γραμματεία. Όλες οι αρμοδιότητες και τα καθήκοντα
ασκούνται σε συνεργασία με τη Γραμματεία του Τμήματος η οποία τηρεί και το μητρώο των υποψηφίων και
διδακτόρων.
Άρθρο 3
Αντικείμενο - Σκοπός
Οι Διδακτορικές Σπουδές παρέχουν εξειδίκευση στα
γνωστικά πεδία του τμήματος Γεωπονίας του Πανεπιστημίου Ιωαννίνων, καθώς και σε συγγενή πεδία και οδηγούν
στην απόκτηση Διδακτορικού Διπλώματος με την προαγωγή της γνώσης και της πρωτότυπης επιστημονικής
έρευνας. Σκοπός του προγράμματος είναι η προαγωγή
της γνώσης και της πρωτότυπης επιστημονικής έρευνας,
η κατάρτιση και η εκπαίδευση, σύμφωνα με τα διεθνή
πρότυπα, νέων επιστημόνων ικανών να συμβάλουν στην
πρόοδο της επιστήμης, της έρευνας και των εφαρμογών.
Οι Διδάκτορες προορίζονται να στελεχώσουν το εκπαιδευτικό, ερευνητικό και επιχειρηματικό δυναμικό της
Ελλάδας και του εξωτερικού.
Άρθρο 4
Διδακτορικοί Τίτλοι
Το Πρόγραμμα Διδακτορικών Σπουδών (Π.Δ.Σ.) οδηγεί
στην εκπόνηση Διδακτορικής Διατριβής και απονέμει Διδακτορικό Δίπλωμα (Δ.Δ.), ακαδημαϊκός τίτλος ο οποίος
πιστοποιεί την εκπόνηση πρωτότυπης επιστημονικής
έρευνας και την ουσιαστική συνεισφορά του/της κατόχου στην εξέλιξη της γνώσης στις Γεωπονικές Επιστήμες.
Άρθρο 5
Εισαγωγή υποψηφίων διδακτόρων στο Π.Δ.Σ.
Το Τμήμα Γεωπονίας δύναται να προκηρύσσει θέσεις
διδακτορικών φοιτητών στην αρχή κάθε ακαδημαϊκού
εξαμήνου ή έτους. Η προθεσμία υποβολής αιτήσεων θα
ορίζεται με δημοσίευση της προκήρυξης στην ιστοσελίδα του Τμήματος και του Πανεπιστημίου Ιωαννίνων.
Οι επιστημονικές περιοχές, ο αριθμός των θέσεων ανά
περιοχή και οι τυχόν ειδικές απαιτήσεις καθώς και τα
μέλη Δ.Ε.Π. που έχουν εισηγηθεί, καθορίζονται στην
προκήρυξη. Η προκήρυξη αναρτάται υποχρεωτικά στον
ιστότοπο του Τμήματος.
Επιπλέον το Τμήμα μπορεί να δεχθεί και ενδιάμεσα,
κατά τη διάρκεια του ακαδημαϊκού εξαμήνου αίτηση
ενδιαφέροντος μετά από εισήγηση μέλους Δ.Ε.Π.
Δικαίωμα υποβολής αίτησης έχουν:
1. Έλληνες ή αλλοδαποί κάτοχοι Διπλώματος Μεταπτυχιακών Σπουδών (Π.Μ.Σ.) Α.Ε.Ι. της ημεδαπής ή
αναγνωρισμένου αντίστοιχου τίτλου της αλλοδαπής, σε
συναφείς επιστημονικές περιοχές.
2. Πρόσφατα απόφοιτοι Π.Μ.Σ. για τους οποίους δεν
έχει εκδοθεί Δίπλωμα Μεταπτυχιακών Σπουδών και εκκρεμεί η ορκωμοσία τους, αλλά έχουν ολοκληρώσει με
επιτυχία τον κύκλο μαθημάτων του Π.Μ.Σ. μέσα στον
προβλεπόμενο χρόνο και έχουν υποστηρίξει δημόσια
και επιτυχώς τη μεταπτυχιακή τους διατριβή, εφόσον
προβλέπεται. Οι εν λόγω υποψήφιοι/ες υποβάλλουν,
επιπρόσθετα, βεβαίωση του υπευθύνου του Π.Μ.Σ. για
τα παραπάνω και υποχρεούνται να υποβάλλουν τους
οριστικούς τίτλους σπουδών εντός εξαμήνου.
3. Σε εξαιρετικές περιπτώσεις, γίνονται δεκτοί/ές ως
Υποψήφιοι/ες Διδάκτορες και μη κάτοχοι Π.Μ.Σ. υπό
την προϋπόθεση ότι είναι Πτυχιούχοι ΑΕΙ της Ελλάδας
ή αναγνωρισμένου ισότιμου πτυχίου της Αλλοδαπής, οι
οποίοι επιθυμούν να εκπονήσουν Διδακτορική Διατριβή σε γνωστικό αντικείμενο για το οποίο δεν λειτουργεί
πρόγραμμα Μεταπτυχιακών Σπουδών στο Τμήμα Γεωπονίας του Πανεπιστημίου Ιωαννίνων, έχουν τουλάχιστον
μία δημοσίευση σε έγκριτο επιστημονικό περιοδικό και
πληρούν τα σχετικά κριτήρια για τα οποία, ανά περίπτωση, αποφασίζει η Συνέλευση του Τμήματος ή είναι
Πτυχιούχοι ΑΕΙ συναφών γνωστικών αντικειμένων, κατά
την κρίση της Ε.Δ.Σ., οι οποίοι/ες επιθυμούν να εκπονήσουν Διδακτορική Διατριβή και έχουν πραγματοποιήσει
μετεκπαίδευση και έχουν πλούσιο επαγγελματικό/ερευνητικό έργο υπό την προϋπόθεση εξεχουσών επιδόσεων
τους, ύστερα από πρόταση της Ε.Δ.Σ. και κατόπιν αιτιολογημένης απόφασης της Συνέλευσης του Τμήματος
(άρθρο 38 του ν. 4485/2017).
Οι ενδιαφερόμενοι/ες θα πρέπει να υποβάλουν στη
Γραμματεία του Τμήματος τα παρακάτω δικαιολογητικά:
• Αίτηση υποψηφιότητας για το Π.Δ.Σ., στην οποία
πρέπει να αναγράφονται ο προτεινόμενος επιβλέπων,
ο προτεινόμενος τίτλος καθώς και η προτεινόμενη γλώσσα της διδακτορικής διατριβής, η οποία μπορεί να είναι
διάφορη της ελληνικής.
• Προσχέδιο διδακτορικής διατριβής (σύντομη ανασκόπηση της υπάρχουσας γνώσης και τεκμηρίωση της
πρωτοτυπίας της προτεινόμενης έρευνας και της συμβολής της στην ανάπτυξη της επιστημονικής γνώσης).
• Αντίγραφο όλων των τίτλων σπουδών.
• Βεβαίωση αναγνώρισης ισοτιμίας πτυχίων/διπλωμάτων από τον ΔΟΑΤΑΠ (για αποφοίτους Α.Ε.Ι. της αλ-
λοδαπής).
• Αντίγραφο αναλυτικής βαθμολογίας για όλους τους
τίτλους και τα έτη σπουδών.
• Αποδεικτικό πολύ καλής γνώσης Γ1/C1 (σύμφωνα
με τα Ευρωπαϊκά γλωσσικά επίπεδα (https://europass.
cedefop.europa.eu/el/resources/european-languagelevels-cefr ) της Αγγλικής ή άλλης ξένης γλώσσας, που να
αποδεικνύεται με: Κρατικό Πιστοποιητικό Γλωσσομάθειας ή με αναγνωρισμένο πιστοποιητικό αντίστοιχου επι-
πέδου πανεπιστημίων ή αναγνωρισμένων στην Ελλάδα
φορέων πιστοποίησης σύμφωνα με τα προβλεπόμενα
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1722/16.05.2019
από το ΑΣΕΠ για επίπεδο γλωσσομάθειας Γ1. Δεν απαιτείται η απόδειξη της γνώσης της ξένης γλώσσας εάν για
πτυχιούχους αναγνωρισμένων τίτλων σπουδών έχουν
αποκτηθεί στο εξωτερικό, όπου τα μαθήματα διδάσκονται στην ίδια γλώσσα.
• Αναλυτικό βιογραφικό σημείωμα.
• Δύο (2) συστατικές επιστολές από Μέλη Δ.Ε.Π.,
Ερευνητές (ή από εργοδότη αν αφορά προϋπηρεσία σε
ερευνητικό πρόγραμμα ή εργασία σε πιστοποιημένα
εργαστήρια).
• Αποδεικτικά στοιχεία ερευνητικής δραστηριότητας
(εφόσον υπάρχουν).
• Σύντομη έκθεση επιστημονικών και επαγγελματικών
ενδιαφερόντων, στην οποία θα πρέπει να αναφέρονται οι
λόγοι για τους οποίους ο/η υποψήφιος/α ενδιαφέρεται
για διδακτορικές σπουδές.
• Κάθε άλλο στοιχείο που κατά τη γνώμη του/της υποψηφίου/ας θα συνέβαλε στην πληρέστερη αξιολόγησή
του/της.
Άρθρο 6
Επιλογή υποψηφίων διδακτόρων Ορισμός Τριμελούς Συμβουλευτικής Επιτροπής
Η Επιτροπή Διδακτορικών Σπουδών (Ε.Δ.Σ.) του
Τμήματος, αφού λάβει υπόψη τις αιτήσεις που έχουν
υποβληθεί, τις κατηγοριοποιεί με βάση τη συνάφεια
του ερευνητικού αντικειμένου και ορίζει μία Τριμελή
Συμβουλευτική Επιτροπή (με ένα μέλος Δ.Ε.Π. που προτείνεται να αναλάβει την εποπτεία της εκπόνησης της
Διδακτορικής Διατριβής). Κάθε Τριμελής Συμβουλευτική
Επιτροπή εξετάζει τις αντίστοιχες αιτήσεις και τα συνυποβαλλόμενα έγγραφα και υποβάλει εισήγηση στην Ε.Δ.Σ.
για τελική απόφαση. Ακολουθεί έγκριση της απόφασης
της Ε.Δ.Σ. από την Συνέλευση του Τμήματος με αναλυτικό υπόμνημα, στο οποίο αναγράφονται οι λόγοι για
τους οποίους κάθε υποψήφιος/α πρέπει ή δεν πρέπει
να γίνει δεκτός, καθώς και ο προτεινόμενος επιβλέπων.
Η Συνέλευση του Τμήματος, αφού λάβει υπόψη τις επιδόσεις στις προπτυχιακές και μεταπτυχιακές σπουδές,
τις συστατικές επιστολές, τη γνώμη του προτεινόμενου
επιβλέποντος, το επιστημονικό έργο των υποψηφίων
και συνεκτιμώντας το υπόμνημα της Ε.Δ.Σ. εγκρίνει ή
απορρίπτει αιτιολογημένα την αίτηση του/της υποψηφίου/ας. Σε περίπτωση θετικής γνώμης, η Συνέλευση του
Τμήματος αναθέτει στον προτεινόμενο επιβλέποντα την
επίβλεψη της Διδακτορικής Διατριβής και μετά από εισήγηση του επιβλέποντα, ορίζει Τριμελή Συμβουλευτική
Επιτροπή σύμφωνα με το άρθρο 39 του ν. 4485/2017.
Όσοι γίνονται δεκτοί αποκτούν την ιδιότητα του/της
Υποψήφιου/ας Διδάκτορα. Στην εγκριτική απόφαση ορίζεται η γλώσσα συγγραφής της Διδακτορικής Διατριβής
(βλέπε και άρθρο 10 του παρόντος κανονισμού) και ο
τίτλος της Διδακτορικής Διατριβής.
Η σχετική απόφαση της Συνέλευσης του Τμήματος
δημοσιεύεται στο δικτυακό τόπο του Τμήματος.
Μερική τροποποίηση του τίτλου της Διδακτορικής
Διατριβής ή τυχόν αναπροσαρμογή του στα δεδομένα
που προκύπτουν από την έρευνα του/της υποψήφιου/
ας διδάκτορα επιτρέπεται ύστερα από τεκμηριωμένη
εισήγηση της Τριμελούς Συμβουλευτικής Επιτροπής
και θετική απόφαση της Ε.Δ.Σ. και της Συνέλευσης του
Τμήματος. Οριστικοποίηση-τροποποίηση του τίτλου της
διδακτορικής διατριβής δύναται να γίνει με εισήγηση της
Τριμελούς Συμβουλευτικής Επιτροπής και έγκριση της
Συνέλευσης του Τμήματος πριν από τη συγγραφή της
διδακτορικής διατριβής και τον ορισμό της Επταμελούς
Εξεταστικής Επιτροπής.
Άρθρο 7
Χρονική Διάρκεια
Η χρονική διάρκεια για την απόκτηση του Διδακτορικού Διπλώματος είναι τουλάχιστον τρία (3) πλήρη ημερο-
λογιακά έτη από την ημερομηνία ορισμού της Τριμελούς
Συμβουλευτικής Επιτροπής. Ως μέγιστος χρόνος για την
ολοκλήρωσης της Διδακτορικής Διατριβής ορίζονται
τα έξι (6) πλήρη ημερολογιακά έτη από την ημερομηνία ορισμού της Τριμελούς Συμβουλευτικής Επιτροπής.
Για οποιαδήποτε παρέκκλιση από τα χρονικά αυτά όρια
αποφαίνεται η Συνέλευση του Τμήματος, ύστερα από
πρόταση της Τριμελούς Συμβουλευτικής Επιτροπής.
Σε ειδικές περιπτώσεις ο/η υποψήφιος/α διδάκτορας
δύναται, κατόπιν αιτήσεώς του/της προς τη Συνέλευση
του Τμήματος, να ζητήσει αναστολή σπουδών για συνεχόμενες ή μη χρονικές περιόδους που αθροιζόμενες δεν
ξεπερνούν το ένα (1) πλήρες ημερολογιακό έτος. Στην
αίτησή του ο/η υποψήφιος/α πρέπει να αναγράφει τους
λόγους για τους οποίους ζητεί την αναστολή. Την αίτηση του/της υποψηφίου πρέπει να συνοδεύει έγγραφο
της Τριμελούς Συμβουλευτικής Επιτροπής με το οποίο
εισηγείται την αποδοχή ή την απόρριψη του αιτήματος
για αναστολή σπουδών του/της υποψηφίου διδάκτορα.
Η Συνέλευση του Τμήματος αποφαίνεται επί της αίτησης, κατόπιν σχετικής εισήγησης της Ε.Δ.Σ. Το χρονικό
διάστημα αναστολής δεν προσμετράται στη χρονική
διάρκεια εκπόνησης Διδακτορικής Διατριβής.
Ο χρόνος υποχρεωτικής στράτευσης και η προβλεπόμενη από τη νομοθεσία άδεια μητρότητας και ανατρο-
φής, θεωρούνται αυτοδίκαια χρόνος αναστολής σπουδών πέραν του προαναφερθέντος χρόνου αναστολής.
Υποψήφιος/α διδάκτορας, ο οποίος δεν αποκτά το Διδακτορικό Δίπλωμα εντός των προθεσμιών, όπως αυτές
περιγράφονται στις παραπάνω παραγράφους του παρόντος άρθρου, διαγράφεται από το Πρόγραμμα Διδακτο-
ρικών Σπουδών με απόφαση της Συνέλευσης του Τμήματος. Η απόφαση διαγραφής κοινοποιείται υποχρεωτικά
και αμελλητί στην Τριμελή Συμβουλευτική Επιτροπή και
στον υποψήφιο διδάκτορα.
Άρθρο 8
Επίβλεψη Διδακτορικής Διατριβής
Η επίβλεψη της Διδακτορικής Διατριβής ορίζεται
στο άρθρο 39 του ν. 4485/2017 (ΦΕΚ 114/τ.Α΄). Ο μέγιστος αριθμός υποψηφίων διδακτόρων που μπορεί
να επιβλέψει ταυτόχρονα ένας επιβλέπων ορίζεται σε
τρεις (3). Ο αριθμός αυτός δύναται να αναθεωρηθεί
μετά από απόφαση της γενικής συνέλευσης του Τμήματος και να είναι σύμφωνη με τον εσωτερικό κανο-
νισμό του ιδρύματος.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1722/16.05.2019
Ο επιβλέπων της Διδακτορικής Διατριβής δύναται να
αντικατασταθεί σύμφωνα με την παράγραφο 3 του άρθρου 39 του ν. 4485/2017 (ΦΕΚ 114/τ.Α΄) όταν εκλείψει
ή όταν απουσιάσει για χρονικό διάστημα μεγαλύτερο
του ενός (1) ακαδημαϊκού έτους ή αδυνατεί να τελέσει
τα χρέη του επιβλέποντος. Δύναται επίσης να αντικατασταθεί από την επίβλεψη της Διδακτορικής Διατριβής
όταν με αίτησή του προς τη Συνέλευση του Τμήματος
παραιτηθεί. Σε αυτήν την περίπτωση αναγράφονται στην
αίτησή του οι ακριβείς λόγοι της παραίτησής του και ακολουθείται η διαδικασία της παραγράφου 3 του άρθρου
39 του ν. 4485/2017 (ΦΕΚ 114/τ.Α΄). Στην περίπτωση που
η επίβλεψη ανατεθεί σε ένα από τα δύο εναπομείναντα
μέλη της Τριμελούς Συμβουλευτικής Επιτροπής, ακόμα
και καθ' υπέρβαση του μέγιστου αριθμού υποψηφίων
διδακτόρων που μπορεί να επιβλέπει κάποιο μέλος, το
τρίτο μέλος ορίζεται από τη Συνέλευση του Τμήματος
μετά από πρόταση του νέου επιβλέποντος.
Κατά τη διάρκεια του προγράμματος για την εκπόνηση Διδακτορικής Διατριβής, ο/α υποψήφιος/α διδάκτο-
ρας μπορεί να ζητήσει, με αιτιολογημένη αίτησή του,
την αντικατάσταση του επιβλέποντος καθηγητή και να
προτείνει νέο επιβλέποντα. Σ' αυτή την περίπτωση, η
Ε.Δ.Σ. καλεί τον/την υποψήφιο/α σε συνέντευξη για να
προβάλλει τους λόγους της αίτησης αντικατάστασης. Η
Ε.Δ.Σ. αποφαίνεται για τη σοβαρότητα των λόγων και
εισηγείται στη Συνέλευση του Τμήματος για την έγκριση
ή μη της αντικατάστασης του Επιβλέποντα Καθηγητή.
Σε περίπτωση έγκρισης της αντικατάστασης, καθώς και
σε περίπτωση κατά την οποία ο επιβλέπων καθηγητής
παραιτηθεί για οποιονδήποτε λόγο, ακολουθείται από
την αρχή η διαδικασία ορισμού επιβλέποντα καθηγητή,
Τριμελούς Συμβουλευτικής Επιτροπής και τίτλου Διδακτορικής Διατριβής. Σε μια τέτοια περίπτωση η χρονική
διάρκεια υπολογίζεται από την ημερομηνία καθορισμού
του αρχικού τίτλου σύμφωνα με το άρθρο 6 του παρόντος κανονισμού.
Σε περίπτωση παραίτησης κάποιου άλλου μέλους της
Τριμελούς Συμβουλευτικής Επιτροπής, η Επιτροπή συμπληρώνεται από τη Συνέλευση του Τμήματος μετά από
εισήγηση της Ε.Δ.Σ.
Εκπόνηση Διδακτορικής Διατριβής με Συνεπίβλεψη
Το Τμήμα Γεωπονίας είναι δυνατό να συνεργάζεται,
σύμφωνα με όσα προβλέπονται στο άρθρο 43 του
ν. 4485/2017, με Τμήματα ΑΕΙ, ερευνητικά κέντρα και
ινστιτούτα του άρθρου 13Α του ν. 4310/2014, συμπεριλαμβανομένων των ερευνητικών κέντρων της Ακαδη-
μίας Αθηνών και του Ιδρύματος Ιατροβιολογικών Ερευνών της Ακαδημίας Αθηνών, για την εκπόνηση μέρους
της έρευνας που θα οδηγήσει σε Διδακτορικό Δίπλωμα
(Δ.Δ.) στις Γεωπονικές Επιστήμες, στα προαναφερόμενα
Ερευνητικά κέντρα.
Το Τμήμα Γεωπονίας είναι δυνατό, επίσης, να συνεργάζεται με αναγνωρισμένα ως ομοταγή Ιδρύματα ή ερευ-
νητικά κέντρα και ινστιτούτα της αλλοδαπής για την
εκπόνηση διατριβών με συνεπίβλεψη. Τα σχετικά με τη
διαδικασία εκπόνησης, χορήγησης ενιαίου ή χωριστού
τίτλου κ.α., προβλέπονται στο οικείο Ειδικό Πρωτόκολλο
Συνεργασίας που καταρτίζεται σύμφωνα με όσα ορίζει
η σχετική απόφαση του Υπουργού Παιδείας, Έρευνας
και Θρησκευμάτων που δημοσιεύεται στην Εφημερίδα
της Κυβερνήσεως.
Άρθρο 9
Υποχρεώσεις και Δικαιώματα
Υποψηφίου/ας Διδάκτορα
Οι Διδακτορικές Σπουδές προσφέρονται δωρεάν.
Οι υποψήφιοι/ες διδάκτορες έχουν μέχρι και πέντε (5)
πλήρη ακαδημαϊκά έτη από την πρώτη εγγραφή τους,
όλα τα δικαιώματα και τις παροχές που προβλέπονται
και για τους φοιτητές του δεύτερου κύκλου σπουδών,
σχετικά με τις παροχές πρόσβασης, δανεισμού, και χρήσης των ηλεκτρονικών υπηρεσιών της βιβλιοθήκης του
Πανεπιστημίου Ιωαννίνων. Μέχρι και πέντε (5) έτη μετά
την ολοκλήρωση της Διδακτορικής τους Διατριβής, διατηρούν δικαιώματα πρόσβασης, δανεισμού, και χρήσης
των ηλεκτρονικών υπηρεσιών της βιβλιοθήκης του Πανεπιστημίου Ιωαννίνων.
Οι υποψήφιοι/ες διδάκτορες δικαιούνται των παροχών
της φοιτητικής μέριμνας και της υγειονομικής και νοσοκομειακής περίθαλψης όπως ισχύει και για τους φοιτητές
του δεύτερου κύκλου σπουδών.
Κάθε υποψήφιος/α διδάκτορας έχει το δικαίωμα να
χρησιμοποιεί την υλικοτεχνική υποδομή του Τμήματος.
Για την εξασφάλιση της αναγκαίας υλικοτεχνικής υποδομής μεριμνούν ο Επιβλέπων Καθηγητής, ο Διευθυντής
του εργαστηρίου όπου εκπονείται η Διδακτορική Διατριβή και ο Πρόεδρος του Τμήματος.
Κάθε υποψήφιος/α διδάκτορας υποχρεούται:
α) Να ανανεώνει την εγγραφή του στην αρχή κάθε
ακαδημαϊκού έτους με αίτηση του στη Γραμματεία του
Τμήματος και συγκεκριμένα το μήνα Οκτώβριο. Αν ο/η
υποψήφιος/α δεν ανανεώσει την εγγραφή του για δύο
συνεχόμενα έτη διαγράφεται.
β) Να υποβάλλει εγγράφως, το τελευταίο δεκαπενθήμερο του Μαΐου κάθε έτους, αναλυτικό υπόμνημα ενώ-
πιον της Τριμελούς Συμβουλευτικής Επιτροπής σχετικά
με την πρόοδο της Διδακτορικής Διατριβής.
Η Τριμελής Συμβουλευτική Επιτροπή, μετά τη λήψη
του αναλυτικού υπομνήματος από τον/την υποψήφιο/α
διδάκτορα, υποβάλλει κατά το μήνα Ιούνιο την ετήσια
έκθεση προόδου. Τόσο το αναλυτικό υπόμνημα του/της
υποψηφίου/ας όσο και η ετήσια έκθεση προόδου της
Τριμελούς Συμβουλευτικής Επιτροπής καταχωρούνται
στον ατομικό φάκελο του/της υποψηφίου/ας διδάκτορα.
Στην περίπτωση που η Ε.Δ.Σ. κρίνει ότι η πρόοδος του/
της υποψηφίου/ας διδάκτορα δεν είναι ικανοποιητική,
εισηγείται προς τη Συνέλευση του Τμήματος τη λήψη
σχετικών μέτρων.
γ) Να συμμετέχει σε επικουρικές εκπαιδευτικές και
ερευνητικές δραστηριότητες σε προπτυχιακό και μεταπτυχιακό επίπεδο. Η απασχόληση αυτή τελεί υπό την
ευθύνη του Επιβλέποντα Καθηγητή και δεν πρέπει να
αποσπά τον υποψήφιο διδάκτορα από τις βασικές υποχρεώσεις του.
δ) Να έχει φυσική παρουσία στο Τμήμα, όταν αυτό
απαιτείται.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1722/16.05.2019
ε) Να τηρεί τους κανόνες βιοηθικής και ακαδημαϊκής
δεοντολογίας.
στ) Να αναφέρει πάντα στις δημοσιεύσεις και στις ανακοινώσεις του σε συνέδρια το Τμήμα και το Πανεπιστήμιο
Ιωαννίνων.
Σε περίπτωση που ο/η υποψήφιος/α διδάκτορας δεν
τηρεί κάποια από τις παραπάνω υποχρεώσεις η Συνέλευση του Τμήματος, μετά από εισήγηση της Τριμελούς
Συμβουλευτικής Επιτροπής, έχει το δικαίωμα έγγραφης
υπόμνησης συμμόρφωσης στην οποία θα πρέπει ο/η
υποψήφιος/α να ανταποκριθεί θετικά εντός ενός εξαμήνου. Εφόσον ο/η υποψήφιος/α εξακολουθεί να αγνοεί
τις υποχρεώσεις του, μετά από νέα εισήγηση της Τριμελούς Συμβουλευτικής Επιτροπής προς τη Συνέλευση
του Τμήματος, η Συνέλευση δύναται να τον διαγράψει
από τα μητρώα υποψηφίων διδακτόρων του Τμήματος.
Η απόφαση διαγραφής κοινοποιείται υποχρεωτικά και
αμελλητί στην Τριμελή Συμβουλευτική Επιτροπή και
στον/στην υποψήφιο/α διδάκτορα.
Άρθρο 10
Συγγραφή, υποστήριξη
και αξιολόγηση της Διδακτορικής Διατριβής
Κατά τη διάρκεια της εκπόνησης της Διδακτορικής
Διατριβής, ο/η υποψήφιος/α διδάκτορας ασχολείται με
την αξιολόγηση και διερεύνηση των πηγών, τη συλλογή
ερευνητικών δεδομένων, καθώς και την επεξεργασία και
ανάλυση των δεδομένων αυτών. Η Διδακτορική Διατριβή θα πρέπει να αποτελεί σε βάθος πρωτότυπη έρευνα
του/της υποψηφίου/ας διδάκτορα στο αντικείμενο της,
που στοιχειοθετείται με παρουσίαση αποτελεσμάτων σε
έγκριτα διεθνή επιστημονικά περιοδικά (τουλάχιστον μία
δημοσίευση) ή σε έγκριτα διεθνή συνέδρια με σύστημα
κριτών (τουλάχιστον μία δημοσίευση εργασίας δύο ή
περισσότερων σελίδων).
Ο/Η υποψήφιος/α διδάκτορας έχει τη δυνατότητα να
πραγματοποιήσει ένα μέρος της έρευνάς του σε Πανεπιστήμιο άλλης χώρας μετά από σύμφωνη γνώμη της
τριμελούς Συμβουλευτικής Επιτροπής και της Γενικής
Συνέλευσης, προκειμένου να εξοικειωθεί με το διεθνές
σύστημα αξιολόγησης και τεκμηρίωσης της επιστημονικής γνώσης ή/και για να συνεργαστεί σε ερευνητικό
επίπεδο με άλλους ερευνητές/τριες.
Η Διδακτορική Διατριβή συγγράφεται στη γλώσσα εκπόνησης που ο/η υποψήφιος/α διδάκτορας έχει δηλώσει
στην αρχική του/της αίτηση, είτε σε διαφορετική μετά
από νεότερη αίτηση του/της υποψηφίου/ας και συμφωνία της Ε.Δ.Σ. η οποία επικυρώνεται από τη Συνέλευση
του Τμήματος. Σε κάθε περίπτωση η Διδακτορική Διατριβή θα πρέπει να συνοδεύεται από εκτεταμένη περίλη-
ψη στην Ελληνική και στην Αγγλική γλώσσα ενδεικτικού
μεγέθους έως 10 σελίδων.
Για την αλλαγή του θέματος της Διδακτορικής Διατριβής απαιτείται εισήγηση του/της Επιβλέποντος/ουσας
και έγκριση της Γενικής Συνέλευσης του Τμήματος. Η
αλλαγή του θέματος της Διδακτορικής Διατριβής αποκλείεται μετά την υποβολή αίτησης του/της υποψήφιου/
ας διδάκτορα για τη δημόσια υποστήριξη και την αξιολόγησή της.
Η Τριμελής Συμβουλευτική Επιτροπή, όταν κρίνει ότι
περατώθηκε η έρευνα του/της υποψηφίου/ας, επιτρέπει εγγράφως σ' αυτόν τη συγγραφή της Διδακτορικής
Διατριβής.
Μετά την ολοκλήρωση της συγγραφής της Διδακτορικής Διατριβής και την έγγραφη θετική εισήγηση της
πλειοψηφίας των μελών της Τριμελούς Συμβουλευτικής
Επιτροπής ο/α υποψήφιος/α διδάκτορας αιτείται στη
Συνέλευση του Τμήματος τη δημόσια υποστήριξη και
αξιολόγησή της. Την αίτηση συνοδεύουν οκτώ (8) βιβλιόδετα και ηλεκτρονικά αντίγραφα της υπό κρίσης
Διδακτορικής Διατριβής.
Η Τριμελής Συμβουλευτική Επιτροπή συντάσσει αναλυτική εισηγητική έκθεση και την υποβάλλει στη Συνέ-
λευση του Τμήματος ζητώντας τον ορισμό Επταμελούς
Εξεταστικής Επιτροπής για την κρίση της Διδακτορικής
Διατριβής. Απαραίτητες προϋποθέσεις για την συγκρότηση της Επταμελούς Εξεταστικής Επιτροπής είναι:
α): Η δημοσίευση ή η αποδοχή δημοσίευσης εργασιών
που προκύπτουν από την Διδακτορική Διατριβή:
(Ι.) Τουλάχιστον μίας ανακοίνωσης σε επιστημονικό
συνέδριο, με κριτές
και
(II.) Τουλάχιστον μίας πλήρους ερευνητικής εργασίας,
σε έγκριτο περιοδικό με τουλάχιστον έναν διεθνώς αποδεκτό Συντελεστή Απήχησης ή Δείκτη Επιρροής (Impact
Factor-IF, SCImago Journal Rank-SJR, Source Normalized
Impact per Paper-SNIP).
β) Η υποβολή στη Γραμματεία του Τμήματος αντιτύπων της διατριβής (ένα για κάθε μέλος της Επταμελούς
Εξεταστικής Επιτροπής). Τα αφυπηρετήσαντα μέλη της
Τριμελούς Συμβουλευτικής Επιτροπής αντικαθίστανται
από νέα μέλη που πληρούν τα κριτήρια του άρθρου 39
παρ. 2 β΄ εδάφιο του ν. 4485/2017. Τα αφυπηρετήσαντα
μέλη δικαιούνται να παρευρεθούν στη διαδικασία δημόσιας παρουσίασης και αξιολόγησης με δικαίωμα λόγου,
χωρίς όμως δικαίωμα ψήφου. Μέλη Δ.Ε.Π. τα οποία βρίσκονται σε άδεια, δύνανται να συμμετέχουν ως μέλη της
Επταμελούς Εξεταστικής Επιτροπής.
Η Ε.Δ.Σ. εισηγείται στη Συνέλευση του Τμήματος τον
ορισμό Επταμελούς Εξεταστικής Επιτροπής (άρθρο 41
του ν. 4485/2017), στην οποία συμμετέχουν τα μέλη της
Τριμελούς Συμβουλευτικής Επιτροπής.
Στην Επταμελή Εξεταστική Επιτροπή μπορεί να συμμετέχουν και ομότιμοι καθηγητές του τμήματος ή μέλη
Δ.Ε.Π. άλλου τμήματος του ιδίου η άλλου ΑΕΙ της ημεδαπής ή της αλλοδαπής με ίδιο ή συναφές γνωστικό αντι-
κείμενο με εκείνο στο οποίο εκπονείται η Διδακτορική
Διατριβή αρκεί να γνωρίζουν τη γλώσσα συγγραφής.
Εντός προθεσμίας τριάντα (30) ημερών από τη σύσταση της Επταμελούς Εξεταστικής Επιτροπής, ο επιβλέπων
καθηγητής με ειδική πρόσκληση συγκαλεί σε καθορισμένο τόπο και χρόνο την Επταμελή Εξεταστική Επιτροπή
ενώπιον της οποίας ο/η υποψήφιος/α διδάκτορας αναπτύσσει δημοσίως τη Διδακτορική Διατριβή του.
Σε περίπτωση κωλύματος του Επιβλέποντα Καθηγητή
ή άλλου λόγου, και μετά την παρέλευση της προθεσμίας
των τριάντα (30) ημερών, ο Πρόεδρος του Τμήματος δύναται να συγκαλέσει την Επταμελή Εξεταστική Επιτροπή.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1722/16.05.2019
Η Διδακτορική Διατριβή υποστηρίζεται δημόσια από τον/
την υποψήφιο/α διδάκτορα με τη διαδικασία που περιγράφεται στο άρθρο 41 του ν. 4485/2017 (ΦΕΚ 114 τ.Α΄).
Απαιτείται η φυσική παρουσία τεσσάρων (4) τουλάχιστον
μελών της εξεταστικής επιτροπής, ενώ τα λοιπά μέλη μπορούν να συμμετέχουν και μέσω τηλεδιάσκεψης.
Στην πρόσκληση, η οποία κοινοποιείται και στη Ε.Δ.Σ.,
αναφέρεται ρητά ότι η διαδικασία είναι δημόσια και ανοικτή και μπορεί να την παρακολουθήσει κάθε ενδιαφε-
ρόμενος. Η πρόσκληση αναρτάται τουλάχιστον πέντε (5)
ημέρες πριν την πραγματοποίηση της δημόσιας παρουσίασης στους πίνακες ανακοινώσεων, και την ιστοσελίδα
του Τμήματος.
Κατά τη διάρκεια της δημόσιας υποστήριξης, ο/α υποψήφιος/α διδάκτορας αναλύει και παρουσιάζει τα συμπε-
ράσματα της Διδακτορικής του Διατριβής σε χρόνο μιας
ωριαίας διάλεξης. Τα μέλη της Εξεταστικής Επιτροπής και
οι υπόλοιποι παρόντες μπορούν να υποβάλλουν ερωτήσεις, να κάνουν σχόλια και παρατηρήσεις.
Ο/Η υποψήφιος/α επίσης απαντά στις ερωτήσεις των
μελών της Επταμελούς Εξεταστικής Επιτροπής. Με τη
σύμφωνη γνώμη της Επταμελούς Εξεταστικής Επιτροπής, είναι δυνατό να υποβληθούν ερωτήσεις και από
το ακροατήριο. Η όλη διαδικασία δεν επιτρέπεται να
υπερβαίνει τις δυο (2) ώρες.
Στη συνέχεια ο/η υποψήφιος/α αποχωρεί και η Επταμελής Εξεταστική Επιτροπή συσκέπτεται και κρίνει τη
διατριβή ως προς την ποιότητα, την πληρότητα, την
πρωτότυπη σκέψη και την συμβολή της στην επιστήμη
και με βάση αυτά τα κριτήρια διατυπώνει την τελική της
κρίση και τη βαθμολογεί.
Αμέσως μετά τη δημόσια υποστήριξη η Επταμελής
Εξεταστική Επιτροπή συνέρχεται σε κλειστή συνεδρίαση
υπό την προεδρία του Επιβλέποντος Καθηγητή, κρίνει
την ποιότητα της Διδακτορικής Διατριβής και αποφαίνεται αν η Διδακτορική Διατριβή είναι πρωτότυπη και
αν συνιστά συμβολή στην επιστήμη. Η Επταμελής Εξεταστική Επιτροπή μπορεί:
• να εγκρίνει τη Διδακτορική Διατριβή όπως αυτή έχει
υποβληθεί,
• να εγκρίνει τη Διδακτορική Διατριβή ζητώντας ήσσονος σημασίας τροποποιήσεις,
• να ζητήσει μείζονος σημασίας τροποποιήσεις,
• να αρνηθεί την έγκρισή της διαπιστώνοντας τυχόν
αδυναμίες και να προτείνει την εκ νέου υποβολή και
επανεξέτασης της σε διάστημα μεγαλύτερο των έξι (6)
μηνών, αλλά εντός ενός έτους από την ημερομηνία εξέτασης, και
• να μην εγκρίνει τη Διδακτορική Διατριβή και να μην
προτείνει την εκ νέου υποβολή της.
Στην περίπτωση έγκρισης της Διδακτορικής Διατριβής
με ήσσονος σημασίας τροποποιήσεις, ο/η υποψήφιος/α
διδάκτορας οφείλει να υποβάλλει την τροποποιημένη
διατριβή και η Τριμελής Συμβουλευτική Επιτροπή βεβαιώνει εγγράφως ότι αυτές έχουν ληφθεί υπόψη. Το
χρονικό διάστημα για την υποβολή των διορθωμένων
αντιτύπων στην Τριμελή Συμβουλευτική Επιτροπή δεν
μπορεί να υπερβαίνει τον ένα (1) μήνα από την ημερομηνία εξέτασης.
Στην περίπτωση που απαιτούνται μείζονος σημασίας
τροποποιήσεις, την τροποποιημένη Διδακτορική Διατριβή εγκρίνει η Επταμελής Εξεταστική Επιτροπή και,
σε περίπτωση έγκρισης, αξιολογεί την επίδοση του/της
υποψηφίου/ας σύμφωνα με τη διαδικασία έγκρισης και
χαρακτηρισμού που αναφέρθηκε ανωτέρω. Το χρονικό
διάστημα για την υποβολή των διορθωμένων αντιτύπων
δεν μπορεί να υπερβαίνει τους τρείς (3) μήνες από την
ημερομηνία εξέτασης.
Σε περίπτωση που η Επταμελής Εξεταστική Επιτροπή
δεν εγκρίνει τη Διδακτορική Διατριβή διαπιστώνοντας
βαθύτερες αδυναμίες και προτείνει την εκ νέου υποβολή
της, σε διάστημα μεγαλύτερο των έξι (6) μηνών, αλλά
εντός ενός έτους από την ημερομηνία εξέτασης, η τροποποιημένη Διδακτορική Διατριβή επανεξετάζεται από
την ίδια Επταμελή Εξεταστική Επιτροπή σύμφωνα με
όσα ορίζονται στον παρόντα κανονισμό.
Σε περίπτωση μη έγκρισης της Διδακτορικής Διατριβής και μη δυνατότητας εκ νέου υποβολής, ο/α υπο-
ψήφιος/α διδάκτορας διαγράφεται από το Π.Δ.Σ. του
Τμήματος.
Η έγκριση και βαθμολόγηση βεβαιώνεται με σχετικό
Πρακτικό. Η Διδακτορική Διατριβή εγκρίνεται με απόλυτη πλειοψηφία επί των παρόντων, και την θετική ψήφο
τουλάχιστον πέντε (5) παρόντων, με φυσική παρουσία
ή τηλεδιάσκεψη, μελών της Επταμελούς Εξεταστικής
Επιτροπής.
Σε κάθε περίπτωση, στο τέλος της κάθε διαδικασίας η
Επταμελής Εξεταστική Επιτροπή συντάσσει ειδικό Πρακτικό, στο οποίο αναφέρεται οπωσδήποτε η αιτιολόγηση
της ψήφου των παρόντων μελών της Επταμελούς Εξεταστικής Επιτροπής.
Το Πρακτικό υπογράφεται από όλα τα συμμετέχοντα
στη διαδικασία της αξιολόγησης της διατριβής μέλη
της Επταμελούς Εξεταστικής Επιτροπής και διαβιβάζεται, εντός τριών (3) ημερών, δια της Γραμματείας, στη
Συνέλευση του Τμήματος. Σε περίπτωση συμμετοχής
στη διαδικασία άρτιου αριθμού μελών της Επταμελούς
Εξεταστικής Επιτροπής, η ψήφος του Επιβλέποντος έχει
βαρύνουσα σημασία, με αποτέλεσμα να θεωρείται διπλή
η ψήφος. Επιπλέον, εάν το πρακτικό φέρει υπογραφές
τεσσάρων μελών της Επταμελούς Εξεταστικής Επιτροπής και πέμπτο μέλος έχει υπογράψει την Εισηγητική
Έκθεση, ο τίτλος θεωρείται ότι έχει χορηγηθεί εγκύρως
(ν. 4186/2013, άρθρο 39, παρ. 18).
Η εγκριθείσα Διδακτορική Διατριβή βαθμολογείται με
την ακόλουθη κλίμακα:
Άριστα με διάκριση σε όλως εξαιρετικές περιπτώσεις,
Άριστα,
Λίαν Καλώς,
Καλώς.
Σε κάθε περίπτωση, η όλη διαδικασία εξέτασης και
αξιολόγησης του/της υποψηφίου/ας διδάκτορος ολοκληρώνονται αυθημερόν.
Ο/Η υποψήφιος/α διδάκτορας καταθέτει πέντε αντίτυπα του τελικού κειμένου της διατριβής, καθένα σε έντυ-
πη και σε ηλεκτρονική μορφή, (ένα (1) για τη Γραμματεία,
ένα (1) για τη βιβλιοθήκη του Τμήματος, ένα (1) για τη
Κεντρική βιβλιοθήκη του Πανεπιστημίου Ιωαννίνων, ένα
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1722/16.05.2019
(1) για το Εθνικό Ίδρυμα Ερευνών και ένα (1) για την Κεντρική Βιβλιοθήκη στην Αθήνα.
Άρθρο 11
Απονομή του διδακτορικού τίτλου
και αναγόρευση
Εντός διμήνου από την τελική έγκριση της Διδακτορικής Διατριβής, γίνεται σε συνεδρίαση της Συνέλευσης
του Τμήματος παρουσίαση του Πρακτικού της Εξεταστικής Επιτροπής και ακολουθεί η καθομολόγηση του/της
υποψηφίου/ας και η αναγόρευσή του/της σε Διδάκτορα
του Τμήματος. Στη συνεδρίαση παρίσταται ο Πρύτανης ή
ένας από τους Αντιπρυτάνεις. Πριν την καθομολόγηση, η
διατριβή πρέπει να έχει τυπωθεί και βιβλιοδετηθεί με τη
φροντίδα του/της υποψηφίου/ας διδάκτορα, ο οποίος
και καταθέτει δεκατέσσερα αντίτυπα της ΔΔ στην τελική
της μορφή ως εξής:
• Από ένα στα μέλη της Επταμελούς Εξεταστικής Επιτροπής.
• Τέσσερα στη Γραμματεία του Τμήματος συνοδευόμενα από ηλεκτρονικό αντίγραφο και σύμφωνα με τα
προβλεπόμενα στο αριθμ. 11619/8-4-2013 έγγραφο της
Πρυτανείας του Πανεπιστημίου Ιωαννίνων (σε έντυπη και
σε ηλεκτρονική μορφή: ένα (1) για τη Γραμματεία, ένα (1)
για τη βιβλιοθήκη του Τμήματος, ένα (1) για τη Κεντρική
βιβλιοθήκη του Πανεπιστημίου Ιωαννίνων, ένα (1) για
το Εθνικό Ίδρυμα Ερευνών και ένα (1) για την Εθνική
Βιβλιοθήκη της Ελλάδας στην Αθήνα).
Ο τίτλος και η περίληψη της Διδακτορικής Διατριβής
αναρτώνται στην ιστοσελίδα του Τμήματος.
Το κείμενο της καθομολόγησης αναφέρεται στον Οδηγό Σπουδών του Τμήματος ή στον εσωτερικό κανονισμό
του ιδρύματος.
Άρθρο 12
Επιβράβευση διδακτορικών διατριβών
Σε περίπτωση προτάσεων για Βραβεία/Υποτροφίες/
Διακρίσεις, προτείνεται η θέσπιση από τα Τμήματα διαδικασιών εσωτερικής κατάταξης των Διδακτορικών Δια-
τριβών. Ένα από τα κριτήρια της αξιολόγησης αυτής είναι
η επιστημονική ποιότητα των δημοσιεύσεων που προέκυψαν, από την έρευνα στο πλαίσιο της διδακτορικής
διατριβής, σε άρθρα δημοσιευμένα σε έγκυρα επιστημονικά περιοδικά ή συνέδρια μετά από κρίση, εγχειρίδια,
βιβλία, παραδοτέα έργων, πατέντες άλλων επιστημόνων,
καθώς και οι ετεροαναφορές (citations) σε αυτές.
Άρθρο 13
Λοιπές Διατάξεις
1) Η Συνέλευση του Τμήματος κατόπιν αιτιολογημένης
πρότασης της Τριμελούς Συμβουλευτικής Επιτροπής δύναται να επιτρέψει στον/στην υποψήφιο/α διδάκτορα να
μεταβεί, στα πλαίσια του Π.Δ.Σ., για ορισμένο χρονικό
διάστημα σε άλλο Πανεπιστήμιο ή ερευνητικό ινστιτούτο
ή σε εγκαταστάσεις συνεργαζόμενης επιχειρήσεως της
ημεδαπής ή της αλλοδαπής.
2) Πριν την υποστήριξη της Διδακτορικής Διατριβής
ο/η υποψήφιος/α διδάκτορας υποβάλλει στη Γραμματεία
του Τμήματος υπεύθυνη δήλωση του ν. 1599/1986 ότι:
α) ολόκληρη η Διδακτορική Διατριβή ή τα ουσιώδη μέρη
της δεν έχουν υποβληθεί προς κρίση σε άλλες εξεταστικές επιτροπές και ότι ο/η υποψήφιος/α διδάκτορας
δεν έχει υποβληθεί ήδη προηγουμένως σε δοκιμασία
επί διδακτορία με το ίδιο θέμα, και ότι β) η παρούσα
διατριβή εκπονήθηκε κάτω από τους διεθνείς ηθικούς
και ακαδημαϊκούς κανόνες δεοντολογίας και προστασίας
της πνευματικής ιδιοκτησίας. Σύμφωνα με τους κανόνες
αυτούς, ο/η υποψήφιος/α θα πρέπει να μην έχει προβεί
σε ιδιοποίηση ξένου επιστημονικού έργου και να έχει
πλήρως αναφέρει τις πηγές που χρησιμοποίησε στην
Διδακτορική Διατριβή.
3) Διδακτορικός τίτλος ο οποίος χορηγήθηκε είναι
δυνατό να ανακληθεί ή ακυρωθεί αν αποδειχθεί ότι δεν
συνέτρεχαν, την εποχή απόκτησής του, οι εκ του νόμου
και του παρόντος κανονισμού προϋποθέσεις κτήσης του.
Η ανάκληση ή ακύρωση του τίτλου γίνεται από τα οικεία
όργανα που απένειμαν τον τίτλο με πλειοψηφία των τριών τετάρτων της Συνέλευσης του Τμήματος. Σε δεύτερο
επίπεδο, του θέματος επιλαμβάνεται η Σύγκλητος, εφόσον αυτό ζητηθεί από τον ενδιαφερόμενο.
4) Ο/η υποψήφιος/α διδάκτορας και η Διδακτορική
Διατριβή οφείλουν να είναι συνεπείς με τις συνήθεις
ακαδημαϊκές πρακτικές. Εάν διαπιστωθούν ζητήματα
μη συμβατά με τους κανόνες ακαδημαϊκής δεοντολογίας, ο/α υποψήφιος/α διδάκτορας χάνει αυτόματα και
οριστικά την ιδιότητά του αυτή και διακόπτεται κάθε
σχέση του με το Τμήμα. Το Τμήμα διατηρεί το δικαίωμα να αναστείλει οριστικά τίτλο που έχει απονεμηθεί
σε περίπτωση που ο/η υποψήφιος/α ή αναγορευθείς
διδάκτορας αποδειχθεί, έστω και εκ των υστέρων, ότι
έχει προβεί σε λογοκλοπή.
5) Η Διδακτορική Διατριβή, ως τελικό αποτέλεσμα
των Διδακτορικών Σπουδών, αποτελεί ένα συνεκτικό,
πρωτότυπο και αυτόνομο σύνολο τεκμηριωμένων συλλογισμών καθοδηγούμενο από την διερεύνηση ερευνη-
τικών υποθέσεων για την παραγωγή νέων ερευνητικών
αποτελεσμάτων και την ανάπτυξη της γνώσης.
6) Ο παρών Εσωτερικός Κανονισμός θα είναι σε ισχύ
μετά την έγκριση της Συγκλήτου, του Πανεπιστημίου
Ιωαννίνων.
Η απόφαση αυτή να δημοσιευθεί στην Εφημερίδα της
Κυβερνήσεως.
Ιωάννινα, 19 Απριλίου 2019
Ο Πρύτανης
ΤΡΙΑΝΤΑΦΥΛΛΟΣ ΑΛΜΠΑΝΗΣ
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1722/16.05.2019
Ταχυδρομική Διεύθυνση: Καποδιστρίου 34, τ.κ. 10432, Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000 - fax: 210 5279054
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γρ. 3 και τηλεφ. κέντρο 210 5279000)
Παραλαβή Δημ. Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα ως Παρασκευή: 8:00 - 13:30
Ιστότοπος: www.et.gr
Πληροφορίες σχετικά με την λειτουργία
του ιστότοπου: helpdesk.et@et.gr
Αποστολή ψηφιακά υπογεγραμμένων
εγγράφων προς δημοσίευση στο ΦΕΚ:
webmaster.et@et.gr
Πληροφορίες για γενικό πρωτόκολλο
και αλληλογραφία: grammateia@et.gr
Το Εθνικό Τυπογραφείο αποτελεί δημόσια υπηρεσία υπαγόμενη στο Υπουργείο Διοικητικής Ανασυγκρότησης και έχει την ευθύνη τόσο για τη σύνταξη, διαχείριση, εκτύπωση και
κυκλοφορία των Φύλλων της Εφημερίδας της Κυβερνήσεως (ΦΕΚ), όσο και για την κάλυψη
των εκτυπωτικών - εκδοτικών αναγκών του δημοσίου και του ευρύτερου δημόσιου τομέα
(ν. 3469/2006/Α΄ 131 και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
r Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αίτησης, για την οποία αρκεί η συμπλήρωση των αναγκαίων στοιχείων σε ειδική φόρμα στον
ιστότοπο www.et.gr.
r Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
μέσω των ΚΕΠ, είτε με ετήσια συνδρομή μέσω του Τμήματος Πωλήσεων και Συνδρομητών.
Tο κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον
οκτασέλιδο (ή μέρος αυτού) προ σαυξάνεται κατά 0,20 €. Το κόστος ενός έγχρωμου ΦΕΚ από
1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,30 €.  To τεύχος Α.Σ.Ε.Π. διατίθεται δωρεάν.
r Τρόποι αποστολής κειμένων προς δημοσίευση:
Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του
δημο σίου, αποστέλλονται ηλεκτρονικά στη διεύθυνση webmaster.et@et.gr με χρήση
προηγμέ νης ψηφιακής υπογραφής και χρονοσήμανσης.
Β. Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς
δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
r Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Πείτε μας τη γνώμη σας,
για να βελτιώσουμε τις υπηρεσίες μας,  συμπληρώνοντας την ειδική φόρμα στον ιστότοπό μας.
Πείτε μας τη γνώμη σας,

[Source: 20190201722.pdf | Tokens: 35456]